b'\n_START_ARTICLE_\nLewis Hamilton\n_START_SECTION_\nEnne Vormel 1\n_START_PARAGRAPH_\nLewis Hamilton on afrokariibi p\xc3\xa4ritolu. Tema ema Carmen Larbalestier (praegu Lockhart) on valge britt, isa Anthony on tumedanahaline, kelle vanemad tulid Suurbritanniasse Grenadast 1950. aastatel. Isaisa t\xc3\xb6\xc3\xb6tas Londoni metroos, isa t\xc3\xb6\xc3\xb6tas IT-juhina._NEWLINE_Lewis sai oma nime Carl Lewise j\xc3\xa4rgi. Vanemad lahutasid, kui poiss oli kaheaastane. Ta kasvas koos ema ning pool\xc3\xb5dede Nicola ja Samanthaga kuni 12. eluaastani, mil hakkas elama koos isa, kasuema Linda ja poolvenna Nicholasega, kes p\xc3\xb5eb laste tserebraalparal\xc3\xbc\xc3\xbcsi._NEWLINE_Lewis hakkas v\xc3\xb5istlema viieaastaselt, esmalt automudelismis. Isa ostis talle \xc3\xbche automudeli 1991 ning Lewis tuli t\xc3\xa4iskasvanute vastu v\xc3\xb5isteldes j\xc3\xa4rgmisel aastal Suurbritannia meistriv\xc3\xb5istlustel teiseks. Seej\xc3\xa4rel ostis isa talle j\xc3\xb5ulukingiks kardi ja lubas toetada poisi kardis\xc3\xb5itu seni, kuni poiss koolis h\xc3\xa4sti \xc3\xb5pib. Kardisport on kallis, mist\xc3\xb5ttu isa t\xc3\xb6\xc3\xb6tas mitmel kohal, et poeg saaks s\xc3\xb5itmist j\xc3\xa4tkata, ometi leidis isa aega k\xc3\xb5iki poja s\xc3\xb5ite vaatamas k\xc3\xa4ia. Hiljem l\xc3\xb5i ta oma arvutiettev\xc3\xb5tte ja hakkas Lewise m\xc3\xa4ned\xc5\xbeeriks._NEWLINE_Kardispordis tuli edu kiiresti. 1995. aastal astus ta Briti autospordi auhindade jagamisel McLareni bossi Ron Dennise juurde autogrammi saama ja \xc3\xbctles talle: "Tere, mina olen Lewis Hamilton. Ma tulin Suurbritannia meistriks ja \xc3\xbchel p\xc3\xa4eval ma tahan juhtida Teie autot." Dennis kirjutas talle autogrammiraamatusse: "Helista mulle \xc3\xbcheksa aasta p\xc3\xa4rast, me nuputame midagi v\xc3\xa4lja."_NEWLINE_Kolm aastat hiljem, 1998, kui Hamilton oli 13-aastaselt teist korda Suurbritannia meistriks tulnud, helistas Dennis talle juba ise ning pakkus McLareni s\xc3\xb5itja arenguprogrammi, mis sisaldas v\xc3\xb5imalust kunagi edaspidi Vormel 1-s s\xc3\xb5ita. Seet\xc3\xb5ttu on Hamilton k\xc3\xb5igi aegade noorim s\xc3\xb5itja, kes s\xc3\xb5lmis lepingu, mille p\xc3\xb5hjal ta hiljem Vormel 1 rooli p\xc3\xa4\xc3\xa4ses._NEWLINE_Hamilton s\xc3\xb5itis 1997 Junior Yamaha sarjas, 1998 Super One sarjas, 1999 Intercontinental A sarjas, 2000 Vormel A sarjas (v\xc3\xb5itis 9 s\xc3\xb5idust 5, 5 parimat tulemust l\xc3\xa4kski arvesse) ja 2001 Vormel Super A sarjas (sai 15. koha, \xc3\xbchtki s\xc3\xb5itu ei v\xc3\xb5itnud). Neist kahel viimasel hooajal oli tema meeskonnakaaslane Nico Rosberg. Nende tulemuste p\xc3\xb5hjal andis Briti rallis\xc3\xb5itjate klubi talle 2000. aastal T\xc3\xb5usva t\xc3\xa4he auhinna._NEWLINE_2001. aastal osales Michael Schumacher \xc3\xbchel n\xc3\xa4idisv\xc3\xb5istlusel kardispordis. Ehkki Schumacher l\xc3\xb5petas s\xc3\xb5idu 3. ja Hamilton \xc3\xbcksnes 7. kohal, \xc3\xbctles Schumacher p\xc3\xa4rast s\xc3\xb5itu tema kohta j\xc3\xa4rgmist: "Ta on hea s\xc3\xb5itja, v\xc3\xa4ga tugev ja \xc3\xbcksnes 16-aastane. Kui ta sedasi j\xc3\xa4tkab, siis ma olen kindel, et ta j\xc3\xb5uab Vormel 1-sse. \xc3\x9csna eriline on n\xc3\xa4ha temavanust poissi ringrajal. Tal on kindlasti \xc3\xb5ige s\xc3\xb5itjavaim."_NEWLINE_2002. aastal s\xc3\xb5itis Hamilton Vormel Renault\' sarjas. Ta v\xc3\xb5itis 13 etapil 3 kvalifikatsiooni ja 3 etappi ning oli kokkuv\xc3\xb5tteski 3. J\xc3\xa4rgmisel aastal v\xc3\xb5itis ta Vormel Renault\'s juba 10 etappi 15-st ja tuli Briti meistriks._NEWLINE_2004. aastal s\xc3\xb5itis Hamilton Vormel 3 sarjas meeskonnas Manor Motosport. See ei l\xc3\xa4inud nii h\xc3\xa4sti: ta v\xc3\xb5itis 20 etapist \xc3\xbcksnes \xc3\xbche ja oli kokkuv\xc3\xb5ttes 5. Seevastu tema meeskonnakaaslane, hollandlane Charles Zwolsman saavutas \xc3\xbcksnes \xc3\xbche 3. ja \xc3\xbche 6. koha ning oli kokkuv\xc3\xb5ttes 16._NEWLINE_Hamilton j\xc3\xa4i silma favoriidiks peetud Prantsuse meeskonnale ASM Formula 3, kes Hamiltoni palkas. Hamilton s\xc3\xb5itis number 1 all ja v\xc3\xa4ga edukalt: 20 etapist v\xc3\xb5itis ta 15 ja kogus 172 punkti, teiseks j\xc3\xa4i tema meeskonnakaaslane Adrian Sutil 94 punktiga, muidugi v\xc3\xb5itis ka nende meeskond 261 punktiga (2. koht 103 p.)._NEWLINE_2006. aastal s\xc3\xb5itis Hamilton GP2 sarjas. Ta v\xc3\xb5itis 21 etapist \xc3\xbcksnes 5, kuid sellestki piisas sarja \xc3\xbcldv\xc3\xb5iduks 114 punktiga. Talle j\xc3\xa4rgnesid Nelson Angelo Piquet 102, Alexandre Pr\xc3\xa9mat 66, Timo Glock 50 ja Giorgio Pantano 44 punktiga.\n_START_SECTION_\nVormel 1\n_START_PARAGRAPH_\nHamilton liitus Vormel 1 McLareni meeskonnaga 2007. aastal ja korjas kohe enda nimele hulgaliselt rekordeid._NEWLINE_Ta on esimene Vormel 1 uustulnuk, kes on t\xc3\xb5usnud sarja \xc3\xbcldliidriks. \xc3\x9chtlasi on ta noorim sarja \xc3\xbcldliidriks t\xc3\xb5usnud piloot (22 aastat, 4 kuud, 8 p\xc3\xa4eva). Eelmine rekordiomanik oli Fernando Alonso 2005. aastal (23 aastat, 7 kuud, 22 p\xc3\xa4eva)._NEWLINE_Ta on esimene, kes oma deb\xc3\xbc\xc3\xbcthooajal 9 esimest s\xc3\xb5itu poodiumil l\xc3\xb5petas (eelmine rekord, 2, p\xc3\xa4rines 1964. aastast). Brittidest on ainult Jim Clark 9 j\xc3\xa4rjestikusel etapil poodiumile tulnud (1963. aastal)._NEWLINE_4 etapiv\xc3\xb5idu ja tiitliv\xc3\xb5istluse teise kohaga sai temast k\xc3\xb5igi aegade edukaim deb\xc3\xbctant F1-sarjas, ehkki ka Jacques Villeneuve v\xc3\xb5itis deb\xc3\xbc\xc3\xbcthooajal 1996 4 etappi._NEWLINE_Deb\xc3\xbc\xc3\xbcthooajal v\xc3\xb5itis ta 6 kvalifikatsiooni. Eelmist rekordit (3) jagasid Villeneuve (1996) ja Juan Pablo Montoya (2001)._NEWLINE_Ning peale selle on Hamilton l\xc3\xa4bi aegade esimene mustanahaline, kes s\xc3\xb5itnud Vormel 1-s._NEWLINE_2008. aasta esimesel etapil. Austraalias v\xc3\xb5idab ta nii s\xc3\xb5idu kui ka kvalifikatsiooni.Teisel etapil enam nii h\xc3\xa4sti ei l\xc3\xa4inud,siiski saab ta kirja Malaisias viienda koha. Eba\xc3\xb5nn ootas aga teda ees Bahreinis, kui 3. kohalt startides j\xc3\xa4i laeks 13. koht. Edasi tulid Hispaanias 3. ja Istanbulis 2. koht. V\xc3\xb5istkonnakaaslane Kovalainen ei saanud kuidagi rahuldavaid tulemusi. Hamilton v\xc3\xb5idab Monacos ja Suurbritannias mille vahele j\xc3\xa4\xc3\xa4b katkestamine Kanadas ja kehv 10. koht Prantsusmaal. Hooaja k\xc3\xbcmnendal etapil nopib ta Saksamaal taas v\xc3\xb5idu. Edasi on ta kogu aeg punktidel, siiski saab ta Jaapanis kvalifikatsiooni v\xc3\xb5idu j\xc3\xa4rel alles 12. koha. V\xc3\xb5idur\xc3\xb5\xc3\xb5mu saab ta nautida ka eelviimasel etapil Hiinas. Maailmameistriks aga kroonitakse ta \xc3\xbclinapi v\xc3\xb5istluse j\xc3\xa4rel Brasiilias, kui suudab vihmast hoolimata viimases kurvis m\xc3\xb6\xc3\xb6duda Toyota s\xc3\xb5itjast Glockist. Vahepeal Brasiilias r\xc3\xb5\xc3\xb5muh\xc3\xb5iskeid teinud f\xc3\xa4nnid on \xc5\xa1okis, 1 punkt j\xc3\xa4i Massal puudu tiitlis. Tagatipuks selgus, et Renault ja Briatore k\xc3\xa4skisid Piquet\'l Singapuris seina s\xc3\xb5ita, et Alonso saaks enne turvaautot boksis \xc3\xa4ra k\xc3\xa4ia._NEWLINE_2. novembril 2008 sai temast noorim Vormel 1 maailmameister.'